**RAPORTI VJETOR**

**I**

**INSPEKTORATIT TË LARTË TË DEKLARIMIT DHE KONTROLLIT TË PASURIVE DHE KONFLIKTIT TË INTERESAVE**

**VITI 2016**

**Tabela e Përmbajtjes**

[1 TË DHËNA MBI DEKLARIMIN E INTERESAVE PRIVATË](#_Toc477508422) 4

[1.1 Administrimi i deklaratave](#_Toc477508423) 4

[1.2 Skanimi, përpunimi paraprak dhe kontrolli aritmetik dhe logjik](#_Toc477508424) 6

[1.3 Kontrolli i Plotë](#_Toc477508425) 6

[2 REZULTATET E KONTROLLIT](#_Toc477508426) 7

[2.1 Masat Administrative](#_Toc477508427) 7

[2.2 Kallëzime Penale](#_Toc477508428) 8

[2.3 Masa disiplinore](#_Toc477508429) 10

[**2.4. Analiza e rezultateve të kontrollit………………………………………………………………… …**](#analiza) **10**

[3 NDRYSHIME NË KUADRIN LIGJOR DHE KOMPETENCAT E REJA TË ILDKPKI](#_Toc477508430) 11

**[3.1 Ligji “Për sinjalizimin dhe Mbrojtjen e Sinjalizuesve”........................................................................11](#sinjalizimi1)**

[**3.2 Kompetencat e ILDKPKI në kuadër të reformës në drejtësi..............................................................13**](#kompetencat)

**[3.3 Projektligji “Për disa shtesa dhe ndryshime në Ligjin nr. 9049 “Për deklarimin dhe kontrollin e pasurive, të detyrimeve financiare të të zgjedhurve dhe të disa nëpunësve publikë”......................................................................................................................................................15](#projektligji3)**

[4 ROLI PARANDALUES DHE NDËRGJEGJËSUES](#_Toc477508432) 17

[5 FORCIMI I KAPACITETEVE TË INSPEKTORATIT TË LARTË](#_Toc477508433) 18

[6 BASHKËPUNIMI NDËR-INSTITUCIONAL dhe RAJONAL / NDËRKOMBËTAR](#_Toc477508434) 20

[6.1. Bashkëpunimi dhe bashkërendimi i brendshëm](#_Toc477508435) 20

[6.2. Bashkëpunimi rajonal dhe ndërkombëtar](#_Toc477508436) 20

[7 REKOMANDIMET E GRUPIT TË SHTETEVE KUNDËR KORRUPSIONIT](#_Toc477508437) 23

[8 TRANSPARENCA INSTITUCIONALE](#_Toc477508438) 25

[9 PERFORMANCA FINANCIARE](#_Toc477508439) 26

[10 PËRMBLEDHJE E ARRITJEVE](#_Toc477508440) 29

[11 PRIORITET PËR VITIN 2017](#_Toc477508441) 30

**HYRJE**

Raporti Vjetor i Inspektorit të Përgjithshëm të Inspektoratit të Lartë të Deklarimit dhe Kontrollit të Pasurive dhe Konfliktit të Interesave, paraqitet në përmbushje të detyrimit ligjor parashikuar në nenin 39 të ligjit nr. 9049, datë 10.4.2003, *“Për deklarimin dhe kontrollin e pasurive, të detyrimeve financiare të të zgjedhurve dhe të disa nëpunësve publikë”*, i ndryshuar.

Përmes këtij Raporti, Inspektorati i Lartë bën të njohur punën dhe aktivitetin institucional; problematikën me të cilën është ndeshur gjatë vitit raportues për zbatimin e kuadrit të tij ligjor, rezultatet e arritura, masat konkrete të marra në funksion të parandalimit dhe luftës kundër korrupsionit dhe të forcimit të shtetit ligjor, bashkëpunimin ndër-institucional, bashkëpunimin dhe transparencën e realizuar me median, shoqërinë civile, organizmat ndërkombëtarë dhe institucionet homologe.

Inspektorati i Lartë i Deklarimit dhe Kontrollit të Pasurive dhe Konfliktit të Interesave *(Inspektorati i Lartë)*, gjatë vitit raportues, forcoi më tej rolin e tij në kontrollin e deklarimit të pasurisë dhe konfliktit të interesit, duke marrë përgjegjësi të reja, të cilat zgjeruan fushën e tij të veprimit edhe në monitorimin e zbatimin e ligjit nr. 60/2016 *“Për Sinjalizimin dhe Mbrojtjen e Sinjalizuesve”*, si dhe në procesin e rivlerësimit në kuadër të miratimit të ndryshimeve kushtetuese për gjyqtarët, prokurorët dhe këshilltarët ligjorë, të cilët do t’i nënshtrohen vlerësimit të pasurisë, si një nga tre kriteret e procesit të rivlerësimit kalimtar.

Gjithashtu, Inspektorati i Lartë vazhdoi më tej zbatimin me korrektësi të dy ligjeve bazë respektivisht ligjit nr. 9049, datë 10.4.2003 “*Për deklarimin dhe kontrollin e pasurive, të detyrimeve financiare të të zgjedhurve dhe disa nëpunësve publikë*”, i ndryshuar, dhe ligjit nr. 9367, datë 7.4.2005 “*Për parandalimin e konfliktit të interesave në ushtrimin e funksioneve publike”*, i ndryshuar, me fokus të veçantë përmbushjen e rezolutës së Kuvendit të Shqipërisë për vitin 2015 (miratuar në Maj 2016).

Inspektorati i Lartë i Deklarimit dhe Kontrollit të Pasurive dhe Konfliktit të Interesave lidhur me performancën institucionale gjatë vitit 2016, krahas paraqitjes në mënyrë të detajuar në vijim të raportit vjetor të arritjeve, dëshiron të ritheksojë angazhimin në përmbushjen e sfidave për të ardhmen, në drejtim të forcimit të mëtejshëm të rolit institucional në kontrollin e deklarimit të interesave pasurorë, parandalimin e konfliktit të interesit, hetimin e rasteve të sinjalizimit e garantimin e mbrojtjes së sinjalizuesve.

# TË DHËNA MBI DEKLARIMIN E INTERESAVE PRIVATË

## Administrimi i deklaratave

Gjatë vitit 2016, Inspektorati i Lartë ka vijuar punën në procesin e pranimit, regjistrimit dhe administrimit të deklaratave të interesave privatë, të subjekteve që mbartin detyrim për deklarim.

Nga të dhënat e regjistruara dhe të administruara nga Sektori i Protokoll Arkivës dhe Administrimit të Deklaratave të Pasurisë, rezulton se *numri i përgjithshëm i subjekteve* (subjekte në funksion, ish-subjekte deklarues dhe persona të lidhur) deri më 31.12.2016 është **14.231 subjekte deklarues**, nga të cilët:

* **40,6 % ose 5.773 subjekte, rezultojnë të jenë në funksion,** dhe
* **59,4 % ose 8.458, rezultojnë të jenë ish-subjekte deklarues.**

***PARAQITJA GRAFIKE E NUMRIT TË PËRGJITHSHËM TË SUBJEKTEVE DEKLARUES***

Numri i deklaratave të administruara nga Inspektorati i Lartë për vitin 2016, është **5.829 deklarata të interesave privatë**, nga të cilat, të ndara sipas llojeve të tyre, rezultojnë këto të dhëna statistikore:

* Deklarata Periodike/Vjetore *(për vitin deklarues 2015)* – **4.344 deklarata;**
* Deklarata Para Fillimit të Detyrës *(2016)* – **902 deklarata;**
* Deklarata Pas Largimit nga Funksioni *(2016)***– 583 deklarata.**

Sikurse mund të vihet re edhe nga paraqitja grafike, 74.5% e totalit të deklaratave të interesave privatë, të administruara nga ILDKPKI gjatë vitit 2016, përbëhet nga deklaratat periodike/ vjetore, 15.5% nga deklaratat para fillimit të detyrës dhe vetëm 10% e tyre, përbëhet nga deklarata pas largimit nga funksioni.

***PARAQITJA GRAFIKE E NUMRIT TË PËRGJITHSHËM TË DEKLARATAVE TË INTERESAVE PRIVATË NË VITIN 2016***

***PARAQITJA GRAFIKE E NUMRIT TË PËRGJITHSHËM TË DEKLARATAVE TË INTERESAVE PRIVATË NDËR VITE***

Nga të dhënat e mësipërme rezulton një trend në ulje i deklaratave periodike vjetore, ku faktor kryesor ndikues ka qenë vijimi i zbatimit të reformës administrative-territoriale, e cila u shoqërua me suprimimin e disa organeve të pushtetit vendor, funksionarët e të cilëve mbartnin detyrimin për deklarim.

##  Skanimi, përpunimi paraprak dhe kontrolli aritmetik dhe logjik.

Inspektorati i Lartë, gjatë vitit raportues, ka administruar **5.829 deklarata të interesave privatë**. Të gjitha deklaratat, në përmbushje të detyrimit ligjor të parashikuar nga neni 24 i ligjit nr. 9049, datë 10.4.2003 “*Për deklarimin dhe kontrollin e pasurive*...”, i ndryshuar, që parashikon kalimin në fazën e skanimit, kontrollit të përpunimit paraprak, kryesisht lidhur me juridiksionin, rregullsinë e plotësimit të deklaratës e anekseve të saj, dokumentet justifikuese e ligjshmërinë e tyre, i janë nënshtruar këtij procesi, të përfunduar brenda vitit 2016. Për më tepër, Inspektorati i Lartë, njëkohësisht me procesin e skanimit dhe kontrollit paraprak, në përmbushje të detyrimit ligjor të parashikuar nga neni 25 i ligjit nr. 9049/2003, i ndryshuar, ka kryer dhe procesin e kontrollit aritmetik dhe logjik, mbi saktësinë e vlerësimit të pasurisë së deklaruar, saktësinë e burimeve financiare dhe mjaftueshmërinë e mbulimit të pasurisë nga burimet e deklaruara.

Në përfundim të procesit të kontrollit aritmetik e logjik, i përfunduar brenda datës 31.12.2016, janë kontrolluar të gjitha deklaratat e interesave privatë të administruara në vitin raportues, në total 5.829 deklarata.

## Kontrolli i Plotë

Inspektorati i Lartë, gjatë vitit 2016, në zbatim të nenit 25/1 të ligjit nr. 9049, datë 10.4.2003, *“Për deklarimin dhe kontrollin e pasurive...”,* i ndryshuar, si dhe në përmbushje të objektit kryesor të veprimtarisë së tij; lidhur me ushtrimin e kontrollit të plotë dhe hetimit administrativ për vërtetimin e saktësisë dhe vërtetësisë së të dhënave të pasurive, të ardhurave e detyrimeve të deklaruara nga zyrtarët dhe personat e lidhur me ta, konstatimin e rasteve të konfliktit të interesave; ka miratuar dhe ka kaluar në kontroll të plotë, në **total 1.709 subjekte deklarues**, nga të cilët, 1.667 subjekte janë kontrolluar për shkak funksioni. Krahasuar me numrin e subjekteve deklarues, të cilët i janë nënshtruar kontrollit të plotë një vit më parë, konstatohet një rritje prej 109 subjektesh të rinj (në vitin 2015 u ushtrua kontroll i plotë për rreth 1.600 subjekte).

Inspektorati i Lartë, në një vlerësim të numrit të përgjithshëm të kontrolleve të plota ndaj deklaratave të interesave privatë të subjekteve që mbartin detyrimin për deklarim, konstaton se gjatë viteve 2011-2016, numri i kontrolleve është katërfishuar, me një trend të lartë në rritje, në dy vitet e fundit.

Për më tepër, Inspektorati i Lartë, gjatë vitit 2016 ka filluar 42 verifikime apo kontrolle të plota, kur ka qenë nevoja, bazuar dhe në informacione të ardhura nga denoncimet në numrin pa pagesë **0800 9999**, postën zyrtare dhe elektronike, median e shkruar, audio-vizive, etj.

Performanca në rritje e numrit të kontrolleve të plota është pasqyruar edhe në rezultatet e masave administrative, **‘gjobë’ për** **314** subjekte dhe në **72 kallëzime penale** pranë organit të akuzës, për veprat penale të parashikuara nga nenet 257/a/1/2, 287 etj, të Kodit Penal.

***PARAQITJA GRAFIKE PËR KONTROLLIN E PLOTË NDËR VITE***

Siç u theksua më lart, për vitin 2016 kanë kaluar në kontroll të plotë **1709 subjekte deklarues**.

# REZULTATET E KONTROLLIT

Inspektorati i Lartë, krahas rolit parandalues, ka detyrimin ligjor të ushtrojë dhe kompetencat e tij ndëshkuese, përmes aplikimit të masave administrative, ‘gjobë’, propozimeve për masa disiplinore deri në largim nga detyra, drejtuar institucioneve publike, si dhe kallëzimeve penale të depozituara pranë organit të akuzës, ndaj zyrtarëve-subjekte deklarues, të cilët janë gjetur në shkelje të ligjit.

## Masat Administrative

Inspektorati i Lartë, në zbatim të nenit 44 të ligjit nr. 9367, datë 7.4.2005 *“Për parandalimin e konfliktit të interesave...”*, i ndryshuar dhe nenit 40, të ligjit nr. 9049, datë 10.4.2003 *“Për deklarimin dhe kontrollin e pasurive...”,* i ndryshuar, ka aplikuar masën administrative ‘gjobë’, për rastet e refuzimeve për deklarim, si dhe për rastet e mosdeklarimeve dhe/apo për çështje të konfliktit të interesave. Zyrtarët e ndëshkuar me masa administrative, gjobë, për periudhën deri 31.12.2016, janë në total 1.264.

Nëse i referohemi viteve të fundit kemi këta tregues statistikorë:

* **314 masa administrative** të aplikuara gjatë vitit 2016;
* **550 masa administrative** të aplikuara gjatë vitit 2015;
* **400 masa administrative** të aplikuara gjatë vitit 2014 (Janar-Dhjetor)[[1]](#footnote-1);
* **0 (zero) masa administrative** të aplikuara gjatë vitit 2013;
* **71 masa administrative** në vitin 2012.

**Në total, për periudhën 2014 – 2016, janë 1264 zyrtarë të ndëshkuar me maa administrative.**

Në analizë të të dhënave të mësipërme, ndonëse për vitin 2016 numri total i masave administrative ‘gjobë’, ka qenë më i ulët se një vit më parë, por përsëri shifër e konsiderueshme prej 314 sanksionesh, kjo në mënyrë të pashmangshme i atribuohet punës së kryer deri më tani nga ILDKPKI në ndërgjegjësimin e subjekteve deklarues, si lidhur me detyrimin e tyre për të plotësuar e dorëzuar formularët e deklarimin në afatet e përcaktuara ligjore, ashtu dhe me saktësinë e seriozitetin në pasqyrimin e të dhënave, në formularët e dorëzuar.

Për t’u theksuar është fakti, se të gjtha masat administrative të vendosura nga Inspektorati i Lartë janë lënë në fuqi nga gjykatat administrative, me përjashtim të një numri të pakonsiderueshëm, për të cilat gjykata ka vendosur shfuqizimin ose ndryshimin e tyre.

***PARAQITJA GRAFIKE E MASAVE ADMINISTRATIVE NDËR VITE***

## Kallëzime Penale

Inspektorati i Lartë, gjatë periudhës 2014-2016 ka paraqitur **230 kallëzime penale** pranë organit të akuzës, për nenet 257/a (1,2), 287, 244, 186 të Kodit Penal, duke përfshirë zyrtarë të të gjitha kategorive e niveleve. Kallëzimet penale të dërguara pranë organit të Prokurorisë në vitet e fundit janë si vijon:

* *Në vitin 2016* për**72 zyrtarë;**
* *Në vitin 2015* për**84 zyrtarë;**
* *Në vitin 2014* për **74 zyrtarë;**
* *Në vitin 2013* për **0 zyrtarë;**
* *Në vitin 2012* për **6 zyrtarë.**

Vlen të theksohet se janë depozituar kallëzime penale për zyrtarë të niveleve të larta drejtuese, si deputetë, anëtarë KLD, gjyqtarë të shkallës së parë dhe apelit, prokurorë, ambasadorë, këshilltarë, drejtues të qeverisjes vendore etj.

Në këtë mënyrë dhe nëpërmjet rezultateve të arritura, Inspektorati i Lartë ka siguruar zbatimin e rekomandimit, të përcaktuar në Rezolutën e Kuvendit të Republikës së Shqipërisë, për vitin 2015, e cila kërkonte nga Inspektorati i Lartë ***“Forcimin e mëtejshëm të kapaciteteve investiguese, me fokus të veçantë trajtimin e rasteve të konfliktit të interesit dhe zbatimin e një politike efikase masash për çdo rast të lidhur me to”,*** si dhe ***“Garantimin e forcimit të pavarësisë dhe integritetit institucional dhe vazhdimin me vendosmëri të luftës kundër korrupsionit në rradhët e administratës publike në përgjithësi, por më veçanërisht, në rradhët e zyrtarëve të lartë, gjyqtarë dhe prokurorë***”.

Në arritjen e këtyre rezultateve, ka ndikuar edhe puna e kryer kryesisht nga institucioni, duke shfrytëzuar burimet e ligjshme të të dhënave, si informacionet në median e shkruar dhe atë audio-vizive, numrin jeshil/ pa pagesë dhe adresat elektronike të komunikimit/ email-it, të hapur për ankesat dhe denoncimet e publikut të gjerë.

***PARAQITJA GRAFIKE E KALLËZIMEVE PENALE NDËR VITE***

## Masa disiplinore

Inspektorati i Lartë, në të gjitha rastet që janë evidentuar shkelje të ligjeve nr. 9049, datë 10.4.2003 *“Për deklarimin dhe kontrollin e pasurive...”,* i ndryshuar, dhe nr. 9367, datë 7.4.2005 *“Për parandalimin e konfliktit të interesave...”*, i ndryshuar dhe janë aplikuar masa administrative ‘gjobë’ apo depozituar kallëzime penale, i ka shoqëruar këto masa dhe me njoftime e kërkesa pranë autoriteteve publike (institucioneve), si organe eprore të zyrtarëve që kanë kryer shkeljet ligjore të sipërpërmendura, duke kërkuar marrjen e masave disiplinore në mënyrë të përshkallëzuar, deri në largimin nga detyra.

**2.4 Analiza e rezultateve të kontrollit**

Në një analizë krahasimore të rezultateve të kontrollit, të ndarë në dy periudha 3-vjeçare, ku periudha e parë përfshin vitet 2011-2013 dhe periudha e dytë përfshin vitet 2014-2016 është lehtësisht e evidentueshme rritja e performancës institucionale të Inspektoratit të Lartë, në mënyrë të konsiderueshme përgjatë tre viteve të fundit.

Kështu, për periudhën 2011-2013 Inspektorati i Lartë rezulton të ketë aplikuar në total vetëm **188 masa administrative** dhe të ketë depozituar pranë organit të akuzës në total **22 kallëzime penale**; ndërsa për periudhën 2014-2016 Inspektorati i Lartë rezulton të ketë aplikuar në total **1.264 masa administrative** dhe të ketë referuar pranë prokurorisë në total **230 kallëzime penale**.

Në vetëm tre vitet e fundit, Inspektorati i Lartë ka arritur të ketë një rritje prej më shumë se 6-fish, të masave administrative të zbatuara ndaj subjekteve deklarues, të gjetur në shkelje të detyrimit për të deklaruar pasurinë dhe për të shmangur konfliktin e interesit, si dhe një rritje prej më shumë se 10-fish, të kallëzimeve penale për zyrtarë, të cilët kanë rezultuar në fshehje ose deklarim të rremë të pasurisë së tyre.

# NDRYSHIMET NË KUADRIN LIGJOR DHE KOMPETENCAT E REJA TË ILDKPKI

**3.1 Ligji “Për sinjalizimin dhe Mbrojtjen e Sinjalizuesve”**

Me miratimin nga Kuvendi i Republikës së Shqipërisë, të ligjit nr. 60, datë 2.6.2016 *“Për Sinjalizimin dhe Mbrojtjen e Sinjalizuesve”,* ILDKPKI mori kompetenca të reja në fushën e zbatimit dhe monitorimit të këtij ligji.

Ligji nr. 60/2016, si një mekanizëm i ri në raportimin dhe ndëshkimin e rasteve të korrupsionit, përcakton në mënyrë të detajuar rregullat për sinjalizimin e një veprimi ose praktike të dyshuar korrupsioni nga sinjalizuesit në sektorin publik e privat, mekanizmat për mbrojtjen e sinjalizuesve dhe detyrimet e autoriteteve publike e të subjekteve privatë, në lidhje me sinjalizimin.

Në mekanizmat e raportimit, ligji parashikon ngritjen e mekanizmave të brendshëm dhe të jashtëm të raportimit në sektorin publik dhe atë privat, të ngarkuar me mbrojtjen e sinjalizuesve nga pasojat, të rrjedhura nga sinjalizimi, duke synuar në të njëjtën kohë mbrojtjen e sinjalizuesit nga hakmarrja, me anë të krijimit të një strukture pranë Inspektoratit të Lartë me kompetenca hetimore të çështjeve, si në sektorin publik dhe atë privat.

Në zbatim të ligjit, ILDKPKI, përveç funksionimit si mekanizëm i jashtëm raportimi, ngarkohet: të monitorojë dhe të nxjerrë udhëzime për mekanizmat e sinjalizimit të brendshëm dhe të jashtëm; të kontrollojë funksionimin e duhur të mekanizmit të sinjalizimit të brendshëm të njësive përgjegjëse të organizatave; të konstatojë kundërvajtjet administrative, sipas këtij ligji, dhe të vendosë gjoba në përputhje me nenin 23 të këtij ligji; të marrë dhe të hetojë kërkesat për mbrojtje ndaj masave hakmarrëse kundër sinjalizuesve dhe të garantojë mbrojtjen e sinjalizuesit nga masat hakmarrëse; mbi bazën e raporteve vjetore të njësive përgjegjëse, të hartojë vlerësime dhe të japë rekomandime për zbatimin e këtij ligji; të ofrojë këshillim dhe mbështetje në lidhje me zbatimin e ligjit për mbrojtjen e sinjalizuesve; të ndërgjegjësojë publikun për sinjalizimin dhe mbrojtjen e sinjalizuesit, si dhe të rrisë pranimin kulturor të sinjalizimit.

ILDKPKI në përmbushje të detyrimeve ligjore, të përcaktuara në këtë ligj, mori të gjitha masat e nevojshme për hartimin dhe miratimin e akteve nënligjore, me qëllim plotësimin e kuadrit të nevojshëm për zbatimin sa më efektiv në praktikë të ligjit nga institucionet publike dhe private.

Kështu, Inspektorati i Lartë, në bashkëpunim edhe me partnerët vendas e të huaj, hartoi dhe miratoi aktet nënligjore si vijon:

* Udhëzim i Inspektorit të Përgjithshëm nr. 1, datë 23.9.2016 “Për miratimin/përcaktimin e strukturës, kriteret e përzgjedhjes dhe trajnimin e punonjësve të njësisë përgjegjëse në subjektet private”.
* Rregullore “Për hetimin administrativ të sinjalizimit dhe mbrojtjen e konfidencialitetit në ILDKPKI”.
* Rregullore “Për hetimin administrativ të kërkesës së sinjalizuesit për mbrojtjen nga hakmarrja në ILDKPKI”.

Gjithashtu, Inspektorati i Lartë kontribuoi në hartimin dhe miratimin e Vendimit të Këshillit të Ministrave nr. 816, datë 16.11.2016 “Për Strukturën, Kriteret e Përzgjedhjes dhe Marrëdhëniet e Punës së Punonjësve të Njësisë Përgjegjëse në Autoritetet Publike, në zbatim të ligjit nr. 60/2016 “Për Sinjalizimin dhe Mbrojtjen e Sinjalizuesve”.

ILDKPKI, me hyrjen në fuqi të dispozitave të këtij ligji, mori të gjitha masat e nevojshme fillimisht për identifikimin e institucioneve publike, për aq sa efektet ligjore për këto të fundit filluan nga data 1 tetor 2016, duke rakorduar punën me Komisionerin për të Drejtën e Informimit dhe Mbrojtjen e të Dhënave Personale dhe Departamentin e Administratës Publike.

Në vijim, Inspektorati i Lartë koordinoi punën me Drejtorinë e Përgjithshme të Tatimeve për të evidentuar institucionet publike, të cilat kishin të punësuar mbi 80 punonjës, duke vendosur kontaktet përkatëse për ngritjen e njësive përgjegjëse dhe raportimin e tyre pranë Inspektoratit.

Me mbledhjen dhe administrimin e raportimeve nga institucionet publike, filloi procesi i hartimit të Regjistrit Kombëtar të Njësive Përgjegjëse në Autoritetet Publike, në të cilin janë pasqyruar personat e caktuar të ngarkuar për të zbatuar ligjin për sinjalizuesit dhe kontaktet e tyre.

Në të njejtën kohë gjatë vitit raportues, Inspektorati i Lartë, në bashkëpunim me partnerët ndërkombëtarë, filloi procesin e hartimit të dokumenteve ndihmëse, të tilla si formati i raportimit të brendshëm dhe të jashtëm, formati i kërkesës për mbrojtje nga sinjalizuesi, formati i regjistrave të sinjalizimit, që do të mbahen nga njësitë përgjegjëse, udhëzimi mbi formatin e rregullores së brendshme që do të hartohet dhe miratohet nga njësitë përgjegjëse.

Në lidhje me fushatën sensibilizuese, e cila filloi paralelisht me punën për hartimin e akteve nënligjore, në vitin raportues u mbyll në mënyrë të suksesshme faza e parë e saj në bashkëpunim me partnerët ndërkombëtarë dhe Ministrin e Shtetit për Qeverisjen Vendore, që përfshiu:

* Përgatitjen dhe transmetimin e spotit televiziv. Spoti u transmetua në Tetor 2016, për një muaj, në disa TV kombëtare dhe rajonale dhe në median online. Spoti informonte mbi ligjin, fushën e zbatimit, institucionet përgjegjëse për zbatimin e tij, sanksionet në rast mospërmbushje të detyrimeve ligjore, si dhe përparësitë e ligjit në luftën kundër korrupsionit.
* Përgatitja dhe printimi i posterave, në të njëjtën kohë me transmetimin e spotit publicitar, si dhe vendosja e tyre në pikat kryesore të qytetit.
* Video të transmetuara në platformat online, youtube dhe media sociale.

Në të njejtën kohë, u punua në drejtim të rritjes së kapaciteteve dhe asistimin e institucioneve në zbatimin e kuadrit ligjor, duke filluar procesin e hartimit të materialeve trajnuese për “Trajnim i Trainerëve” të cilët në të ardhmen do të trajnojnë stafin e ILDKPKI, mbi zbatimin në praktikë të ligjit për sinjalizimin dhe mbrojtjen e sinjalizuesve, e në vijim trajnimin e personave përgjegjës pranë njësive.

**3.2 Kompetencat e ILDKPKI në kuadër të reformës në drejtësi.**

Në procesin e hartimit dhe miratimit të Reformës në Drejtësi, si një nga proceset më gjithpërfshirëse, jo vetëm nga pikëpamja e aktorëve të angazhuar, por edhe nga transformimi e krijimi i një sërë institucioncesh të reja, me fokus të veçantë luftën ndaj korrupsionit në sistemin e drejtësisë, Inspektoratit të Lartë iu besua një rol i rëndësishëm, në procesin e rivlerësimit kalimtar të gjyqtarëve dhe prokurorëve.

Kështu, me ligjin nr. 76/2016, datë 22.7.2016 *“Për disa shtesa dhe ndryshime në ligjin nr. 8417, datë 21.10.1998 “Kushtetuta e Republikës së Shqipërisë”, të ndryshuar*”, në pjesën “Aneks”, “Rivlerësimi kalimtar i gjyqtarëve dhe prokurorëve”, Neni D “Vlerësimi i pasurisë”, u parashikua se:

* Subjektet e rivlerësimit i nënshtrohen deklarimit dhe kontrollit të pasurive të tyre, me qëllim që të identifikohen ata që kanë në pronësi ose në përdorim pasuri më të mëdha nga sa mund të justifikohen ligjërisht, ose ata që nuk i kanë deklaruar saktësisht dhe plotësisht pasuritë e tyre dhe të personave të lidhur me ta.
* Subjekti i rivlerësimit duhet të shpjegojë bindshëm burimin e ligjshëm të pasurive dhe të të ardhurave. Pasuri të ligjshme për qëllimet e këtij ligji konsiderohen të ardhurat që janë deklaruar dhe për të cilat janë paguar detyrimet tatimore. Elemente të tjera të pasurisë së ligjshme, përcaktohen me ligj.
* Nëse subjekti i rivlerësimit ka një pasuri më të madhe se dyfishi i pasurisë së ligjshme, ai prezumohet fajtor për shkeljen disiplinore, përveçse kur ai paraqet prova që vërtetojnë të kundërtën.
* Subjekti i rivlerësimit, dorëzon një deklaratë të re dhe të detajuar të pasurisë në përputhje me ligjin.
* Inspektorati i Lartë i Deklarimit dhe Kontrollit të Pasurive dhe Konfliktit të Interesave, kontrollon deklaratën e pasurisë dhe i dorëzon Komisionit një raport për ligjshmërinë e pasurive, për saktësinë dhe plotësinë e deklarimit, sipas ligjit.
* Nëse subjekti i rivlerësimit nuk e dorëzon deklaratën e pasurisë në kohë sipas ligjit, ai shkarkohet nga detyra. Nëse subjekti i rivlerësimit përpiqet të fshehë ose të paraqesë në mënyrë të pasaktë pasuritë në pronësi, posedim ose në përdorim të tij, zbatohet parimi i prezumimit në favor të masës disiplinore të shkarkimit dhe subjekti ka detyrimin të provojë të kundërtën.

Në vijim, me miratimin e ligjit nr. 84/2016, datë 30.8.2016 *“Për rivlerësimin kalimtar të gjyqtarëve dhe prokurorëve në Republikën e Shqipërisë”* në kushtet kur procesi i rivlerësimit do të kryhet në tre komponentë, lidhur me komponentin e parë “Vlerësimi i pasurisë” u parashikua se:

* Objekti i vlerësimit të pasurisë është deklarimi dhe kontrolli i pasurive, i ligjshmërisë së burimit të krijimit të tyre, i përmbushjes së detyrimeve financiare, përfshirë interesat privatë për subjektin e rivlerësimit dhe për personat e lidhur të tij.
* Të gjithë subjektet e rivlerësimit duhet të plotësojnë deklaratën e pasurisë brenda 30 ditëve nga hyrja në fuqi e ligjit.
* Subjektet e rivlerësimit dhe personat e lidhur me të, së bashku me deklaratën e pasurisë, paraqesin të gjitha dokumentet që justifikojnë vërtetësinë e deklarimeve për ligjshmërinë e burimit të krijimit të pasurive.
* ILDKPKI, bazuar në deklarimet e pasurive, zhvillon një procedurë të plotë kontrolli në përputhje me këtë ligj, ligjin nr. 9049/2003 *“Për deklarimin dhe kontrollin e pasurive, detyrimeve financiare të personave të zgjedhur dhe nëpunësve të caktuar publikë”,* i ndryshuar, ligjin nr. 9367/2005 *“Për parandalimin e konfliktit të interesave në ushtrimin e funksioneve publike”,* i ndryshuar, dhe Kodin e Procedurave Administrative.
* ILDKPKI kryen një procedurë të plotë kontrolli, sa më shpejt të jetë e mundur, por jo më vonë se 180 ditë, nga dita e depozitimit të deklaratës së pasurisë.
* Në përfundim të kontrollit, Inspektori i Përgjithshëm i ILDKPKI-së përgatit një raport të hollësishëm dhe të arsyetuar, sipas rastit, ku konstaton se:

a) deklarimi është i saktë në përputhje me ligjin, me burimet e ligjshme financiare dhe që nuk gjendet në situatë konflikti interesi;

b) ka mungesë të burimeve financiare të ligjshme për të justifikuar pasuritë;

c) është kryer fshehje e pasurisë;

ç) është kryer deklarim i rremë;

d) subjekti gjendet në situatën e konfliktit të interesit.

Në shtojcën 2 të ligjit nr. 84/2016 “Për rivlerësimin kalimtar të gjyqtarëve dhe prokurorëve në Republikën e Shqipërisë” u përfshi dhe formulari i ri i Deklarimit të Pasurisë, për t’u plotësuar nga subjektet në proces rivlerësimi.

Për sa më sipër, ILDKPKI në përmbushje të detyrimeve kushtetuese dhe ligjore, mori të gjitha masat e nevojshme për të hartuar dhe miratuar aktet nënligjore në ndihmë të procesit të plotësimit dhe dorëzimit të deklaratës së pasurisë në proces rivlerësimi, bashkëlidhur si shtojca 2 e ligjit nr. 84, datë 30.8.2016, si dhe marrjen e të gjitha masave institucionale për të lehtësuar procesin e mbledhjes, administrimit dhe ruajtjes së deklaratave të dorëzuara nga subjektet rivlerësuese.

Kështu, me anë të Udhëzimit nr. 4095, datë 10.10.2016, të Inspektorit të Përgjithshëm “*Për mënyrën e deklarimit të pasurive, në pronësi, posedim dhe përdorim, burimet e krijimit të tyre, detyrimet financiare etj., nga subjektet e rivlerësimit dhe personat e lidhur që mbartin detyrim për deklarim të pasurisë, në zbatim të ligjit nr. 84/2016, datë 30.8.2016 “Për rivlerësimin kalimtar të gjyqtarëve dhe prokurorëve në Republikën e Shqipërisë”,* u përcaktuan rregullat për mënyrën e plotësimit dhe dorëzimit të deklaratës pranë Inspektoratit, evidentimi i dorëzimit, afatet e dorëzimit, lloji i dokumenteve justifikuese për çdo interes pasuror të deklaruar e për ligjshmërinë e burimit të krijimit të pasurive, si dhe dokumentet shoqëruese të nevojshme.

Ndonëse Inspektorati i Lartë garantoi të gjithë infrastrukturën e nevojshme për të filluar dhe përfunduar procesin e mbledhjes e kontrollit të deklaratave të pasurive për subjektet që shfaqën interes për të qenë pjesë e procesit të rivlerësimit, ky proces u pezullua me anë të vendimit datë 25.10.2016, të Gjykatës Kushtetuese, duke u shtyrë për vitin pasardhës.

Megjithatë, Inspektorati i Lartë shpreh angazhimin maksimal për të vijuar procesin përgjatë vitit 2017, në përmbushjen e detyrimeve të tij kushtetuese e ligjore, në hartimin dhe dërgimin e raporteve vlerësuese pranë institucioneve të rivlerësimit.

Gjithashtu, për t’u theksuar është fakti se ILDKPKI, krahas procesit të rivlerësimit kalimtar të gjyqtarëve dhe prokurorëve, do të jetë i përfshirë edhe në vlerësimin e kandidatëve për gjyqtarë dhe nëpunës civilë gjyqësorë në gjykatat e posaçme, për prokuror, oficer hetimi, personel administrativ i Prokurorisë së Posaçme, Njësisë së Posaçme Hetimore, si dhe familjarët e afërm të tij, Anëtarët e Komisionit, gjyqtarët e Kolegjit të Apelimit, komisionerët publikë, si dhe punonjësit e tjerë të këtyre institucioneve, duke qenë një garantues, me eksperiencën shumëvjeçare dhe kapacitetet institucionale gjithmonë e më shumë në rritje, në kontrollin e interesave pasurore të zyrtarëve që do të jenë pjesë e këtyre organeve, me qëllim identifikimin e zyrtarëve, të cilët për shkak të paligjshmërisë në burimet e krijimit të pasurive të tyre, nuk mund të jenë pjesë e këtij procesi kaq të rëndësishëm, siç është reforma në drejtësi dhe zbatimi sa më efektiv i saj për të ardhmen.

 **3.3 Projektligji *“Për disa shtesa dhe ndryshime në ligjin nr. 9049 “Për deklarimin dhe kontrollin e pasurive, të detyrimeve financiare të të zgjedhurve dhe të disa nëpunësve publikë”.***

Inspektorati i Lartë, gjatë vitit 2016, në bashkëpunim të ngushtë me partnerët vendas dhe të huaj, punoi në drejtim të hartimit e finalizimit të projektligjit *“Për disa shtesa dhe ndryshime në ligjin nr. 9049/2003 “Për deklarimin dhe kontrollin e pasurive, të detyrimeve financiare të të zgjedhurve dhe të disa nëpunësve publikë”,* i cili reflekton dhe harmonizon ekspertizën e të gjithë aktorëve të përfshirë në procesin vlerësues të kuadrit ligjor dhe institucional të ILDKPKI-së, në kuadër të:

* *zbatimit të objektivave dhe masave të parashikuara në Strategjinë Antikorrupsion 2015-2020 dhe planin e saj të veprimit;*
* *rekomandimeve të Raportit Vlerësues të Grupit të Shteteve kundër Korrupsionit (GRECO) të Këshillit të Evropës me temë: “Parandalimi i korrupsionit në rradhët e deputetëve, gjyqtarëve dhe prokurorëve”;*
* *rekomandimeve të ekspertëve antikorrupsion të Bashkimit Evropian, (Peer Mission on Independent Institutions/HIDAACI dhe Projekti ACFA).*

Ndryshimet e propozuara në ligjin nr. 9049/2003, synojnë përforcimin e pavarësisë dhe të efikasitetit institucional të ILDKPKI-së, si dhe sofistikimin e mjeteve ligjore për identifikimin, verifikimin e legjitimitetit të burimeve të krijimit të pasurive, në kuadër të kontrollit që ushtron ky institucion. Ato kanë si qëllim të minimizojnë mundësinë e zyrtarëve, të cilët ushtrojnë funksione publike, për t’iu shmangur detyrimit ligjor, për të deklaruar pasurinë apo duke e fshehur pasurinë e krijuar në mënyrë të paligjshme.

Në vija të përgjithshme, projektligji *“Për disa shtesa dhe ndryshime në ligjin nr. 9049 “Për deklarimin dhe kontrollin e pasurive, të detyrimeve financiare të të zgjedhurve dhe të disa nëpunësve publikë”,* parashikon ndryshime ligjore si:

* Reduktimi i numrit dhe disa kategorive të zyrtarëve publikë, që mbartin detyrimin për deklarim, duke synuar që detyrimi për deklarim të kryhet tashmë nga zyrtarët e nivelit më të lartë drejtues. *(reduktohet një kategori e ulët e subjekteve deklarues në sistemin e tatimeve, doganave dhe Policinë e Shtetit, si dhe një kategori e mesme në pushtetin vendor, deklaratat e të cilëve përbëjnë një numër të konsiderueshëm në totalin e deklaratave të administruara dhe kontrolluara nga ILDKPKI).*
* Ndryshimi i emërtimeve të institucioneve të reja apo të transformuara nga Reforma në Sistemin e Drejtësisë. Të tilla përmenden: anëtari i Këshillit të Lartë Gjyqësor, anëtari i Këshillit të Lartë të Prokurorisë, Inspektori i Lartë i Drejtësisë dhe inspektorët e Inspektoratit të Lartë të Drejtësisë.
* Shtimi si subjekte deklaruese edhe i subjekteve të parashikuara në ligjin nr. 84/2016 *“Për rivlerësmin kalimtar të gjyqtarëve dhe prokurorëve në Republikën e Shqipërisë”*.
* Ndryshimi i objektit të deklarimit, duke përfshirë edhe deklarimin e pasurive në përdorim nga subjektet deklaruese. Kjo do të garantonte shmangien e fshehjes së pasurive të luajtshme në posedim, por jo në pronësi të subjekteve deklaruese.
* Parashikimi i konceptit të plotësimit dhe depozitimit të deklaratave elektronikisht edhe me qëllim modernizimin e sistemit të deklarimit të pasurisë. Ky ndryshim vjen si nevojë e ofrimit të shërbimeve on-line nga institucionet shtetërore. Në këtë mënyrë, krijohen premisa që në të ardhmen e afërt të krijohet sistemi elektronik ose on-line, i deklarimit të pasurive dhe kjo për të gjitha subjektet deklaruese.
* Rregullimi i procedurës së zgjedhjes dhe shkarkimit të Inspektorit të Përgjithshëm të ILDKPKI.
* Përcaktimi në mënyrë të qartë i përgjegjësive dhe kompetencave të Inspektorit të Përgjithshëm, duke reflektuar këtu edhe kompetencat shtesë të ILDKPKI-së për monitorimin dhe kontrollin e zbatimit të ligjit nr. 60/2016 *“Për sinjalizimin dhe mbrojtjen e sinjalizuesve”.*
* Forcimi i bashkëpunimit të ILDKPKI-së me autoritetet përgjegjëse në të gjitha institucionet shtetërore, veçanërisht në procesin e deklarimit dhe kontrollit të pasurive.
* Shkurtimi i intervalit kohor të kryerjes së kontrollit të plotë nga 1 herë në 3 vjet, në 1 herë në 2 vjet për deputetët, si dhe shtimin e subjekteve të tjerë, të cilët emërohen rishtazi me krijimin e institucioneve të reja në vijim të amendamenteve kushtetuese, që do të kontrollohen në mënyrë të plotë 1 herë në 2 vjet.
* Harmonizim më i plotë i ligjit, me Kodin e ri të Procedurave Administrative në kryerjen e procedurave të kontrollit dhe hetimit administrativ, dhe përfundimin e tyre në një kohë të arsyeshme, në përputhje me legjislacionin në fuqi *(brenda 6 muajve nga fillimi i kontrollit të plotë apo hetimit administrativ).*
* Aksesimi i drejtpërdrejtë i të dhënave, gjatë procesit të kontrollit nga ILDKPKI, nga të gjitha institucionet shtetërore, mbajtëse të tyre.
* Propozimi për ndryshimin e **nenit 34**, duke bërë publike në faqen e internetit të ILDKPKI-së të gjitha deklaratat e interesave privatë, të subjekteve mbajtës të detyrimit për deklarim, do të siguronte një transparencë të plotë për publikun e gjerë; do të lehtësonte procedurat e publikimit të tyre e do të rriste burimet e informacioneve lidhur me pasuritë e paligjshme të zyrtarëve objekt deklarimi, duke zgjeruar urat e bashkëpunimit me mediat, shoqërinë civile apo persona të tjerë të interesuar.
* Ashpërsimi i sanksioneve për kundërvajtjet administrative deri në 5-fishimin e tyre.
* Dispozitat kalimtare të propozuara, parashikojnë afatet në të cilat dispozitat e sipërpëmenduara do të hyjnë në fuqi, për aq sa kërkojnë ngritjen e insfrastrukturës dhe sistemeve të nevojshme për të realizuar deklarimin online, aksesin në të dhëna të regjistrave publikë dhe publikimin elektronik të deklaratave të interesave privatë.

Me miratimin në Kuvendin e Shqipërisë të ligjit *“Për disa shtesa dhe ndryshime në ligjin nr. 9049 “Për deklarimin dhe kontrollin e pasurive, të detyrimeve financiare të të zgjedhurve dhe të disa nëpunësve publikë”,* është përmbushur në këtë mënyrë dhe Rekomandimi i Kuvendit të Republikës së Shqipërisë në Rezolutën për vitin 2015 “***Finalizimin dhe përcjelljen për miratim të projektpropozimeve për disa shtesa dhe ndryshime në ligjet bazë të organizimit dhe funksionimit të ILDKPKI-së, përkatësisht ligjit nr. 9049, datë 10.4.2003 “Për deklarimin dhe kontrollin e pasurive, të detyrimeve financiare të të zgjedhurve dhe të disa nëpunësve publikë”, të ndryshuar***”.

Gjithashtu, Inspektorati i Lartë i angazhuar në kuadër të projektit të binjakëzimit, “*Mbështetje për hartimin, koordinimin dhe zbatimin e politikave kundër korrupsionit*”, projekt ndërmjet Austrisë, Gjermanisë dhe Shqipërisë, i financuar nga BE, i cili filloi zbatimin në shtator 2016, është në proces të punimit mbi hartimin e ndryshimeve në ligjin nr. 9367, datë 7.4.2005, *“Për parandalimin e konfliktit të interesave në ushtrimin e funksioneve publike”,* të ndryshuar.

# ROLI PARANDALUES DHE NDËRGJEGJËSUES

Inspektorati i Lartë i Deklarimit dhe Kontrollit të Pasurive dhe Konfliktit të Interesave ka qenë gjithnjë i angazhuar në rolin ndërgjegjësues dhe parandalues, në funksion të ligjit nr. 9049, datë 10.4.2003 *“Për deklarimin dhe kontrollin e pasurive...”,* i ndryshuar, dhe ligjit nr. 9367, datë 7.4.2005 *“Për parandalimin e konfliktit të interesave...”*, i ndryshuar. Ky rol është ushtruar duke përdorur të gjitha mjetet ligjore e institucionale praktike, në dispozicion të institucionit.

Për rrjedhojë, Inspektorati i Lartë, në zbatim të detyrimeve të tij ligjore, në mënyrë periodike, por dhe rast pas rasti në bazë kërkesash, ka ofruar asistencë teknike dhe ligjore për autoritetet përgjegjëse, si strukturat kryesore për parandalimin, trajtimin dhe zgjidhjen e rasteve të konfliktit të interesave brenda institucionit, ku ato ushtrojnë funksionet e tyre.

Duke qenë se autoritetet përgjegjëse janë ato që evidentojnë, administrojnë dhe trajtojnë konfliktin e interesave rast pas rasti, forcimi i kapaciteteve të tyre përmes trajnimeve, udhëzimeve, këshillimeve dhe vënies në dispozicion të literaturës përkatëse, vazhdoi të ishte në fokus të punës së Inspektoratit edhe për gjatë vitit raportues, duke i vlerësuar si mjete efektive në shtimin e rasteve të identifikimit, kapjes dhe trajtimit në kohë të konflikteve të interesave brenda institucioneve publike. Në të gjitha rastet, kur institucionet publike i janë drejtuar zyrtarisht Inspektoratit të Lartë, duke i kërkuar asistencë ligjore për trajtimin e rasteve të konfliktit të interesave, Inspektorati i Lartë është përgjigjur duke organizuar takime të veçanta me zyrtarë të niveleve të ndryshme brenda të njëjtit institucion dhe duke mbajtur ligjërata sqaruese mbi problematikat institucionale apo individuale, të ndeshura.

Gjithashtu, Inspektorati i Lartë në përmbushje të detyrimit ligjor të parashikuar nga neni 42 i ligjit nr. 9367, datë 7.4.2005 *“Për parandalimin e konfliktit të interesave në ushtrimin e funksioneve publike”,* i ndryshuar, ka administruar brenda afatit ligjor, raportet e dërguara nga çdo autoritet përgjegjës lidhur me veprimtarinë e kryer prej tyre në zbatim të ligjit, përfshirë edhe rastet e konfliktit të interesave, mënyrat e ndjekura për parandalimin ose trajtimin e tyre, rezultatet e arritura, si dhe çështjet e lidhura me deklarimin periodik.

ILDKPKI ka qenë e vëmendshme dhe e përpiktë, jo vetëm në zbatimin e kuadrit të saj ligjor, duke nxjerrë urdhëra e udhëzime për zbatim të tij, por edhe në respektimin e të gjitha detyrimeve që rrjedhin nga miratimi dhe hyrja në fuqi e legjislacionit për të drejtën e informimit.

Nxjerrja dhe publikimi i urdhërave është shoqëruar me publikimin e Programit të Transparencës dhe Regjistrit të kërkesave dhe përgjigjeve, në faqen zyrtare të ILDKPKI, e cila përditësohet në mënyrë periodike nga institucioni.

# FORCIMI I KAPACITETEVE TË INSPEKTORATIT TË LARTË

Inspektorati i Lartë, në forcim të kapaciteteve institucionale në mënyrë të vazhdueshme përgjatë periudhës 2014-2016, ka kërkuar ndryshime në strukturën organizative, të cilat kanë synuar të përmirësojnë rolin dhe misionin e këtij institucioni, si një nga institucionet kryesore përgjegjëse në luftën kundër korrupsionit, në zbatim të objektivave prioritarë lidhur me:

* Përmirësimin e politikave dhe mekanizmave për kontrollin e vërtetësisë dhe saktësisë së pasurive për 1.709 kontrolle të plota.
* Parandalimin dhe shmangien e konfliktit të interesave të mbi 5.000 zyrtarëve, që mbartin detyrim për deklarim.
* Verifikimin dhe hetimin administrativ ligjor, profesional, jo vetëm në identifikimin e pasurive të fshehura apo të padeklaruara, por sidomos në kryerjen e hetimit të plotë dhe të gjithanshëm, të rasteve të konfliktit të interesave.

Gjithashtu, propozimet për ndryshime në strukturën e ILDKPKI synonin edhe përmirësimin e performancës institucionale, në zbatimin e skemës së re ligjore të kontrollit të plotë, të ushtruar ndaj të zgjedhurve dhe nëpunësve publikë, të miratuar në 2014, rritjes së cilësisë së punës, zbatimit të funksioneve shtesë të marra me miratimin e ligjit nr. 60/2016 *“Për sinjalizimin dhe mbrojtjen e sinjalizuesve”*, duke u përqendruar kryesisht në rritjen e numrit të përgjithshëm të inspektorëve, në forcim të kapaciteteve investiguese.

Për sa më sipër, fillimisht me Vendimin e Kuvendit të Republikës së Shqipërisë, nr. 55/2014 u vlerësua e domosdoshme përshtatja e strukturës organizative të Inspektoratit të Lartë, në funksion të ndryshimeve ligjore të ndodhura në këtë periudhë, lidhur me skemën e re të kontrollit të plotë, me shtimin e numrit të administratës me 5 punonjës, duke e rritur administratën në 57 punonjës (nga të cilët 12 inspektorë), përkundrejt administratës së mëparshme, të përbërë nga 52 punonjës.

Në vijim, me Vendimin e Kuvendit të Republikës së Shqipërisë, nr. 71/2015, datë 11.6.2015, u shtua organika e institucionit me 3 inspektorë, duke e çuar numrin e përgjithshëm të inspektorëve nga 12, në 15 dhe numrin e punonjësve të administratës nga 57, në 60 punonjës; si dhe me Vendimin e Kuvendit të Republikës së Shqipërisë, nr. 108, datë 21.12.2015, u miratua ristrukturimi i Drejtorisë së Kontrollit Paraprak, Aritmetik dhe Logjik dhe Konfliktit të Interesave, me suprimimin e saj dhe rikategorizimin e personelit në inspektorë, duke e rritur numrin e përgjithshëm nga 15, në 20 inspektorë.

Në kuadër të miratimit të ligjit nr. 60/2016 *“Për sinjalizimin dhe mbrojtjen e sinjalizuesve”*, ILDKPKI mori masat për të parashikuar dhe propozuar ndryshime të mëtejshme në strukturën organike, me qëllim zbatimin me efikasitet të funksioneve shtesë të dhëna në fushën e hetimit, monitorimit, raportimit të sinjalizimit, në sektorin publik e privat, si dhe mbrojtjes së sinjalizuesve.

Kështu, me Vendimin e Kuvendit të Republikës së Shqipërisë nr. 48, datë 22.7.2016 “*Për disa shtesa dhe ndryshime në Vendimin e Kuvendit nr. 55/2014, “Për miratimin e strukturës, organikës dhe kategorizimit të pozicioneve të punës të Inspektoratit të Lartë të Deklarimit dhe Kontrollit të Pasurive dhe Konfliktit të Interesave”, të ndryshuar*”, u shtua numri i punonjësve me 10 nëpunës, nga të cilët 8 inspektorë, duke e rritur numrin nga 20, në 28 inspektorë , si dhe duke e çuar numrin e përgjithshëm të administratës në 70 punonjës, nga 60 që ishin më parë.

ILDKPKI, gjatë periudhës së raportimit ka kryer procedurat e rekrutimit për plotësimin e vendeve të reja të punës, sipas kategorive përkatëse të miratuara me Vendimin e Kuvendit të Republikës së Shqipërisë nr. 48, datë 22.7.2016, në zbatim të ligjit 152/2013 *“Për nëpunësin Civil”,* i ndryshuar dhe dispozitave ligjore në mbështetje të tij.

Ndryshimet në strukturën organizative janë shoqëruar me një rritje të buxhetit të ILDKPKI për vitin 2016, në vlerën e 129.125.120 lekë, krahasuar me 107.829.000 lekë në fund të vitit 2015, duke ndikuar në mënyrë të drejtëpërdrejtë në punën e institucionit, i cili ka më shumë mjete financiare për të kryer detyrat funksionale. (shiko më poshtë pjesën e buxhetit)

Gjithashtu, Inspektorati ka vazhduar trajnimin e nëpunësit civil në periudhë prove edhe në vitin 2016, si dhe është realizuar një cikël trajnimi për një nëpunës të nivelit të lartë drejtues (Drejtor i Financës dhe Administrimit), në kuadër të projektit të binjakëzimit me Bashkimin Evropian – Ministria e Financave, “Zbatimi i menaxhimit bashkohor të sistemit të kontrollit dhe inspektimit financiar publik në Shqipëri” (Mars - Qershor 2016) dhe një cikël trajnimi për 35 nëpunës civilë të nivelit të mesëm dhe të lartë, (Inspektorë dhe Ndihmës Inspektorë) sipas programit të trajnimit nga ASPA (10-14 Tetor 2016), me fokus në organizimin, funksionimin dhe procedurat administrative, komunikimin në administratën publike, menaxhimin e burimeve njerëzore, menaxhimin e administratës publike, si dhe integrimin europian.

Masat e ndërmarra, përfshirë ndryshimin dhe përshtatjen e strukturës dhe organikës së institucionit, në kuadër të funksioneve shtesë dhënë nga ligji nr. 60/2016 *“Për sinjalizimin dhe mbrojtjen e sinjalizuesve”*, si dhe trajnimin e nëpunësve, kanë synuar në rritjen e efikasitetit të punës së ILDKPKI-së dhe zbatimin e rekomandimit të përcaktuar në Rezolutën e Kuvendit të Republikës së Shqipërisë, për vitin 2015, i cili kërkonte nga Inspektorati i Lartë ***“Fillimin e përgatitjeve, përcaktuar në ligjin e ri “Për sinjalizimin dhe mbrojtjen e sinjalizuesve”, si dhe përcjelljen e propozimit nga ILDKPKI për burime financiare e njerëzore, sipas zhvillimit të procedurave buxhetore për t’u miratuar në Kuvend, me qëllim mundësimin për zbatimin efikas të ligjit, “Për sinjalizimin dhe mbrojtjen e sinjalizuesve”.*** Ky rekomandim është realizuar plotësisht nga ILDKPKI.

# BASHKËPUNIMI NDËR-INSTITUCIONAL / RAJONAL / NDËRKOMBËTAR

## Bashkëpunimi dhe bashkërendimi i brendshëm.

Inspektorati i Lartë gjatë vitit raportues ka vijuar bashkëpunimin ndër-institucional me organet ligjzbatuese si një element i domosdoshëm në punën e tij, për të garantuar efektivitet në kontrollet dhe hetimet administrative të kryera, mbledhjen dhe përpunimin e të dhënave, me qëllim sigurimin e një hetimi të plotë, të gjithanshëm dhe të mbështetur në prova.

Kështu, në vitin 2016 ka vijuar zbatimin e marrëveshjeve të bashkëpunimit me institucionet kryesore në idetifikimin dhe luftën kundër korrupsionit, parandalimit të pastrimit të parave dhe krimit të organizuar, konkretisht me Drejtorinë e Policisë së Shtetit, Drejtorinë e Përgjithshme të Tatimeve/Doganave, Koordinatorin Kombëtar kundër Korrupsionit, Drejtorinë e Përgjithshme të Parandalimit të Pastrimit të Parave, si mekanizma për lehtësimin e shkëmbimit të të dhënave, në përmbushje të rekomandimit të Rezolutës së Kuvendit për vitin 2015 “***Fokusimin me drejtim të sigurimit të aksesit të drejtpërdrejtë në database-n elektronike në institucionet kyçe, për konstatimin e rasteve të konfliktit të interesave dhe evidentimit të ndryshimeve të nevojshme, nëse legjislacioni aktual ka qenë pengesë për mosrealizimin e këtij rekomandimi në të shkuarën***”.

Për më tepër, gjatë vitit raportues, ILDKPKI ka nënshkruar 2 Marrëveshje Bashkëpunimi. Konkretisht, më datë 26.7.2016 është nënshkruar Marrëveshja e Bashkëpunimit midis ILDKPKI dhe Ministrit të Shtetit për Çështjet Vendore dhe Partnerët Shqiptarë, me qëllim bashkëpunimin e palëve për krijimin e një mekanizmi të ri denoncimi dhe goditjen e veprimeve apo praktikave të dyshuara të korrupsionit në vendin e punës, nga punonjësit e një autoriteti publik apo subjekti privat, mbrojtjen e individëve sinjalizues, si dhe nxitjen e sinjalizimit.

Ndërsa, më datë 15.2.2016 midis ILDKPKI dhe Ministrisë së Financave është nënshkruar Marrëveshja e Bashkëpunimit për funksionimin e rrjetit të raportimit të shërbimit AFCOS, me qëllim parandalimin dhe eleminimin e parregullsive dhe korrupsionit me Fondet e Bashkimit Europian, si dhe me qëllim organizimin, koordinimin dhe lehtësimin e kryerjes së detyrimeve institucionale, sipas legjislacionit që rregullon fushën e veprimtarisë së secilit autoritet.

Gjithashtu, gjatë kësaj periudhe, Inspektorati i Lartë ka vijuar marrëdhëniet ndër-institucionale, jo vetëm me qëllim shkëmbimin e të dhënave, në përmbushje të detyrimeve të tij ligjore, por dhe për plotësimin e angazhimeve të marra nga institucionet shtetërore në procesin e integrimit në Bashkimin Europian, si Ministrinë e Integrimit Europian, Koordinatorin Kombëtar kundër Korrupsionit dhe Ministrinë e Drejtësisë, duke informuar në mënyrë periodike/mujore arritjet dhe sfidat institucionale të ILDKPKI, me qëllim përmbushjen e rekomandimeve të Bashkimit Europian (BE) për Prioritetet 2 “Të sistemit të drejtësisë” dhe 3 “Të luftës kundër korrupsionit”, për aderimin e Shqipërisë në BE.

##  Bashkëpunimi rajonal dhe ndërkombëtar.

ILDKPKI në zbatim të rekomandimit të Kuvendit në rezolutën për vitin 2015, ku është theksuar se: “***Kuvendi nxit dhe mbështet ILDKPKI-në në forcimin e bashkëpunimit me zyra homologe dhe institucione të tjera jashtë vendit, me qëllim shkëmbimin e eksperiencave, praktikave më të mira apo informacioneve që synojnë zgjerimin e hapësirave investigative të hetimit të pasurive të fshehura apo të padeklaruara të zyrtarëve jashtë vendit***”, përgjatë vitit raportues ka pasur në fokus të punës forcimin e mëtejshëm të marrëdhënieve institucionale dhe shtimin e kontakteve me zyrat homologe apo agjencitë antikorrupsion në rajon dhe më gjerë, për të parë dhe aplikuar eksperiencat e tyre më të mira në këtë fushë.

Në këtë kuadër, ILDKPKI në bashkëpunim me Iniciativën Rajonale Kundër Korrupsionit (RAI), mbështetur edhe nga Agjencia Austriake për Zhvillim organizoi, në Tiranë, më 23 Maj 2016, “*Takimin Rajonal të Institucioneve të Mbikëqyrjes së Deklarimit të Pasurive dhe Konfliktit të Interesit*”. Në këtë takim, i cili kishte si qëllim kryesor forcimin e bashkëpunimit rajonal në fushën e deklarimit dhe kontrollit të pasurive dhe konfliktit të interesave, morrën pjesë përfaqësues të nivelit të lartë, të përbërë nga ministritë e drejtësisë dhe institucionet e pavarura, përkatësisht të Shqipërisë, Bosnje-Hercegovinës, Bullgarisë, Kroacisë, Kosovës, Maqedonisë, Moldavisë, Malit të Zi, Rumanisë dhe Serbisë.

Gjatë takimit, pjesëmarrësit krahas zhvillimit të prezantimeve dhe diskutimeve mbi mekanizmat e kontrollit të deklarimit të pasurive e konfliktit të interesit në vendet e tyre, u fokusuan edhe mbi diskutimin e mundësisë së krijimit të një mekanizmi për shkëmbimin e informacionit midis institucioneve të Europës Juglindore, si një instrument ligjor rajonal për çështje të pasurive dhe interesave privatë të zyrtarëve, i parashikuar në mënyrë të përgjithshme për zbatim edhe në nenet 8 dhe 52 të Konventës së Kombeve të Bashkuara kundër Korrupsionit (UNCAC), dhe kjo me qëllim garantimin e integritetit të zyrtarëve publikë.

Gjithashtu, ILDKPKI në bashkëpunim me Agjencinë kundër Korrupsionit në Kosovë, në 18 Nëntor 2016, organizoi një vizitë studimore dhe priti delegacionin me përfaqësues nga Agjencia Kundër Korrupsionit në Kosovë, Departamentit të Parandalimit të Korrupsionit, Divizionit për Mbikëqyrjen e Pasurisë dhe Dhuratave, Divizionit për Parandalimin e Konfliktit të Interesit, si dhe Këshilltar Ligjor. Gjatë vizitës, përfaqësuesit e institucioneve diskutuan mbi mekanizimat e deklarimit e kontrollit të pasurive dhe konfliktit të interesave në vendet respektive. Në fokus ishin ndryshimet në kuadrin ligjor të ILDKPKI, lidhur me ligjin për deklarimin e interesave privatë, shtimin e kompetencave për hetimin e mbrojtjen e rasteve të sinjalizuesit, përfshirjen në zbatimin e reformës në drejtësi, si mekanizma të cilët kanë rritur më tej pavarësinë dhe efikasitetin e këtij institucioni, në luftën kundër korrupsionit.

Përgjatë kësaj periudhe, Inspektorati i Lartë ka qenë i angazhuar me pjesëmarrjen në takime, tryeza të rrumbullakëta, konferenca dhe seminare lidhur me çështje të anti-korrupsionit. Konkretisht më datat 13-14 Shtator 2016 është zhvilluar takim me delegacionin e zyrtarëve të lartë të Mbretërisë së Bashkuar nga zyrat e taksave dhe doganave, Ministria e Marrëdhënieve me Jashtë dhe Commonwealth dhe Ministria e Brendshme, gjatë të cilit u diskutua mundësia e forcimit të bashkëpunimit dypalësh në luftën kundër krimit të organizuar dhe zbulimit të korrupsionit. Gjithashtu në datat 24-25 Tetor 2016, Inspektorati mori pjesë në takimin e zhvilluar nga OSBE në Austri “Paraja në Politikë: Mësimet nga Europa Juglindore”.

Gjatë vitit raportues, ILDKPKI ka vazhduar bashkëpunimin e ngushtë dhe të frytshëm me Delegacionin e Bashkimit Europian në Shqipëri, me agjencitë e Shteteve të Bashkuara të Amerikës si OPDAT, USAID, Këshillin e Europës, zyrën e OSBE-së në Tiranë etj.

Në këtë kuadër, ILDKPKI, gjatë vitit 2016 u përfshi në Projektin e Binjakëzimit “*Mbështetje për hartimin, koordinimin dhe zbatimin e politikave kundër korrupsionit*”, projekt ndërmjet Austrisë, Gjermanisë dhe Shqipërisë, i financuar nga BE, i vlerësuar si një nga projektet më të mëdha mbi politikat kundër korrupsionit, të financuar ndonjëherë nga BE në Shqipëri.

Projekti i Binjakëzimit ka filluar zbatimin nga 9 Shtatori 2016, për një kohëzgjatje prej rreth 30 muajsh, ku ILDKPKI do të jetë përfitues në tre komponente kryesore të tij:

* ***Rritja e kapaciteteve të ILDKPKI, ku projekti do të sigurojë:***
	1. Asistencë në hartimin e akteve nënligjore dhe udhëzimeve apo akteve të tjera relevante, për zbatimin e ndryshimeve në ligjin “Për deklarimin e pasurive”;
	2. Cikël trajnimesh mbi metodat e kontrollit të pasurive në përputhje me aktet ligjore dhe nënligjore të ndryshuara, sipas nevojave të ILDKPKI-së dhe si rezultat i reformës në drejtësi;
	3. Asistencë në hartimin/ndryshimin e memorandumeve ekzistuese apo mekanizmave ekuivalentë, mbi bashkëpunimin dhe shkëmbimin e informacionit ndërmjet ILDKPKI dhe institucioneve të tjera;
	4. Trajnim i stafit të ILDKPKI mbi bashkëpunimin dhe shkëmbimin e eksperiencave më të mira ekzistuese, në lidhje me deklarimin e pasurive;
	5. Asistencë mbi metodat e publikimit të deklaratave të pasurive on-line, në përputhje edhe me parashikimet e projektit *“Horizontal Facility”,* me Këshillin e Evropës.
* ***Rritja e kapaciteteve të ILDKPKI për ligjin e Konfliktit të Interesave, ku projekti do të sigurojë:***
	1. Asistencë në hartimin e ndryshimeve të ligjit *“Për parandalimin e konfliktit të interesave...”,* me qëllim thjeshtëzimin dhe qartësimin e mëtejshëm;
	2. Asistencë për ILDKPKI, me qëllim përmirësimin e mëtejshëm të regjistrit të interesave/ konfliktit të interesave;
	3. Sigurimi i udhëzimeve/manuale për autoritetet përgjegjëse mbi zbatimin e ligjit të rishikuar të konfliktit të interesave;
	4. Sigurimi i materialeve të përditësuara dhe të përmirësuara për trajnimin pranë ASPA (Shkolla Shqiptare e Administratës Publike) mbi ligjin e konfliktit të interesave;
	5. Cikël trajnimesh për stafin e ILDKPKI-së dhe autoriteteve përgjegjëse, mbi rolet dhe përgjegjësitë respektive për zbatimin e ligjit për konfliktin e interesave, duke përfshirë edhe trajnimet e trajnerëve, të cilët më pas do të japin trajnime pranë ASPA;
	6. Cikël trajnimesh/aktivitetesh për forcimin e mëtejshëm të kapaciteteve të autoriteteve përgjegjëse mbi këshillimin, identifikimin dhe zgjidhjen e konflikit të interesave, rast pas rasti;
	7. Fushatë ndërgjegjësimi për administratën publike mbi kërkesat/ kriteret e ligjit të konfliktit të interesave dhe akteve të tjera ligjore.
* ***Ligji për sinjalizimin dhe mbrojtjen e sinjalizuesit, ku projekti do të sigurojë:***
	1. Vlerësim për nevojat burimore të ILDKPKI, i caktuar si organi monitorues i zbatimit të ligjit;
	2. Trajnim i autoriteteve përgjegjëse pranë institucioneve publike mbi detyrimet dhe përgjegjësitë e tyre për zbatimin e ligjit;
	3. Fushatë ndërgjegjësuese për sektorin privat mbi ligjin dhe nëse paraqitet e nevojshme edhe për sektorin publik.

Gjithashtu, ILDKPKI gjatë vitit 2016 është përfshirë në projektin/programin “*Horizontal Facility*” të financuar nga Bashkimi Europian në bashkëpunim me Këshillin e Europës, me një kohëzgjatje prej 36 muajsh, me anë të të cilit do të ndihmohet institucioni në ngritjen dhe zbatimin e sistemit online të deklarimit të interesave privatë, si një sistem i cili do të mundësojë mbledhjen në kohë reale të të dhënave/deklarimeve të pasurive dhe burimit të krijimit të tyre nga subjektet e deklarimit; përpunimin e tyre sipas procedurave të brendshme duke evituar kosto në burime njerëzore, financë dhe kohë; shkëmbimin elektronik të të dhënave me institucione të tjera si QKB, ZRPP, DPT, banka etj.; rritjen e efektivitetit të procesit të kontrollit dhe kryerjen e hetimeve administrative; harmonizimin me sistemet dhe proceset gjysmë elektronike si KAL dhe regjistri i konfliktit të interesave; lehtësimin e procesit të ruajtjes fizike të deklaratave; publikimit online të deklaratave të pasurive.

Angazhimi i ILDKPKI-së në këto dy projekte të rëndësishme, krahas përfitimeve në rritjen e kapaciteteve institucionale, përmbush edhe rekomandimet e Rezolutës së Kuvendit për vitin 2015 lidhur me “**Përmirësimin e sistemit aktual për plotësimin, administrimin dhe kontrollin e formularëve të deklarimit, me qëllim rritjen e eficiencës dhe cilësisë së punës të Inspektoratit të Lartë, duke shkuar drejt deklarimit *online,* me mbështetjen e donatorëve dhe ekspertizës së huaj”** dhe **“Fokusimin me drejtim të sigurimit të aksesit të drejtpërdrejtë në *database*-n elektronike në institucionet kyçe, për konstatimin e rasteve të konfliktit të interesave dhe evidentimit të ndryshimeve të nevojshme nëse legjislacioni aktual ka qenë pengesë për mosrealizimin e këtij rekomandimi në të shkuarën**.”

ILDKPKI ka bashkëpunuar ngushtë me USAID dhe EURALIUS, në hartimin e draftligjit mbi ndryshimet dhe shtesat në kuadrin ligjor mbi deklarimin e interesave privatë, si dhe ka mirëpritur ekpertizën dhe asistencën e konsiderueshme të tyre, në hartimin e akteve ligjore në zbatim të Reformës në Drejtësi.

Për sa më sipër, mbështetja operacionale e partnerëve ndërkombëtarë apo me ekspertë për përmirësimin e kuadrit ligjor dhe institucional, ka qenë e vlefshme dhe e mirëpritur nga Inspektorati i Lartë, ndaj i falenderojmë publikisht për ndihmesën e dhënë.

# REKOMANDIMET E GRUPIT TË SHTETEVE KUNDËR KORRUPSIONIT

Inspektorati i Lartë, gjatë periudhës raportuese ka vijuar aktivitetin institucional duke pasur në fokus edhe rekomandimet e drejtuara Republikës së Shqipërisë nga GRECO, në Raportin e Katërt të Vlerësimit për Shqipërinë që trajton *“Parandalimin e korrupsionit në lidhje me anëtarët e parlamentit, gjyqtarët dhe prokurorët”*.

Inspektorati i Lartë mori pjesë në seancën e 71-të plenare të GRECO-s, të zhvilluar më datat 14-18 Mars 2016 në Strasburg, duke dhënë kontributin në evidentimin e plotësimit në mënyrë të kënaqshme të rekomandimeve të parashtruara. Në Raportin për Vlerësimin e Përputhshmërisë për Shqipërinë, të miratuar gjatë këtij takimi, për dy nga 10 rekomandimet që kishin të bënin në mënyrë të drejtpërdrejtë dhe të tërthortë me punën dhe veprimtarinë e ILDKPKI-së, GRECO vlerësoi se:

Rekomandimin *iv.) Bërja publike e përmbajtjes së deklaratave të pasurive të deputetëve në faqen e internetit në kohën e duhur, duke i kushtuar rëndësi privatësisë dhe sigurisë së deputetëve dhe të personave të lidhur me ta, që janë objekt i detyrimit për raportim,* ishte plotësuar pjesërisht, duke vlerësuar masat e marra nga Inspektorati në sigurimin e lehtësimit të procedurave të publikimit të deklaratave me anë të heqjes së tarifës administrative dhe kontrollit paraprak të detyruar.

Në vlerësimin e masës si pjesërisht të plotësuar, GRECO rekomandoi autoritetet për krijimin e një mjeti të tillë deklarimi që do të mundësonte vënien në dispozicion të publikut, të deklaratave të 140 deputetëve, në një faqe elektronike zyrtare, pa vonesa të mëtejshme duke i kushtuar vëmendjen e duhur privatësisë dhe sigurisë së deputetëve dhe personave të lidhur me ta, që janë subjekt i detyrimit për deklarim.

Në këtë drejtim, Inspektorati i Lartë, i përfshirë në grupin e punës për hartimin e ndryshimeve dhe amendimeve në ligjin nr. 9049/2003 *“Për deklarimin dhe kontrollin e pasurive, të detyrimeve financiare të të zgjedhurve dhe të disa nëpunësve publikë”,* i ndryshuar, propozoi dhe mbështeti ndryshimin ligjor që do të mundësojë një deklarim online të deklaratave të interesave privatë, si dhe publikimin e tyre nëpërmjet sistemit të ri.

Gjithashtu, ILDKPKI gjatë vitit raportues është përfshirë si palë përfituese e Projektit të Binjakëzimit “*Mbështetje për hartimin, koordinimin dhe zbatimin e politikave kundër korrupsionit*” dhe Projektit *“Horizontal Facility”*, të cilët kanë filluar përmbushjen e fazave të para në vlerësimin e nevojave për ngritjen e sistemit online dhe hartimin e termave të referencës për programin, që do të ndihmojë institucionin në ngritjen dhe mirëmbajtjen e sistemit online të deklarimit.

Lidhur me rekomandimin “*v. i) Deklarimet e pasurive të deputetëve të jenë objekt i kontrolleve të plota më të shpeshta; dhe ii) Të intensifikohet bashkëpunimi ndërmjet Inspektoratit të Lartë të Deklarimit të Pasurive dhe institucioneve të tjera përgjegjëse”,* ishte plotësuar pjesërisht.

Në vlerësimin e pikës “*v.ii) Të intensifikohet bashkëpunimi ndërmjet Inspektoratit të Lartë të Deklarimit të Pasurive dhe institucioneve të tjera përgjegjëse”,* GRECO arriti në përfundimin se kjo pjesë e rekomandimit ishte përmbushur, duke e konsideruar si një zhvilllim pozitiv nënshkrimin e protokolleve të bashkëpunimit midis ILDKPKI dhe një numri institucionesh përfshirë autoritetet tatimore, të cilat kanë çuar në një numër domethënës referimesh penale dhe masash administrative të marra, jo vetëm në lidhje me deputetët, por edhe për zyrtarë të tjerë publikë, për shkelje të detyrimit të tyre ligjor për deklarim të pasurisë.

Ndërsa, në vlerësimin e pikës “*v. i) Deklarimet e pasurive të deputetëve të jenë objekt i kontrolleve të plota më të shpeshta”,* GRECO theksoi se nuk mund të arrinte në një përfundim që kjo çështje është shqyrtuar qoftë edhe vetëm pjesërisht, për sa kohë ndryshimet ligjore janë vetëm në formë drafti.

Megjithatë në këtë drejtim, Inspektorati i Lartë përgjatë vitit raportues, punoi së bashku me partnerët ndërkombëtarë, në përfundimin dhe depozitimin pranë organeve përgjegjëse për shqyrtim e miratim të draftligjit, “*Për disa shtesa dhe ndryshime në ligjin nr. 9049 “Për deklarimin dhe kontrollin e pasurive, të detyrimeve financiare të të zgjedhurve dhe të disa nëpunësve publikë*” ku ndër të tjera, është sugjeruar dhe hartuar ndryshimi i shkronjës b) të paragrafit 1, të nenit 25/1, në të cilin parashikohet kryerja e kontrollit të plotë të deklaratave të interesave privatë të deputetëve, të ndryshohet nga “çdo 3 vjet” në “çdo 2 vjet”.

# TRANSPARENCA INSTITUCIONALE

ILDKPKI në përmbushje të rekomandimit në Rezolutën e Kuvendit, e cila parashikon se Inspektorati i Lartë për vitin 2016 duhet të udhëhiqet në ***“Vazhdimin e ndjekjes së një politike të hapur me qytetarët, median dhe shoqërinë civile. Forcimin e mëtejshëm të urave të bashkëpunimit me median investigative. Respektimin e mekanizmave informues ligjorë e publikë, duke respektuar ligjin për të drejtën e informimit dhe atë të mbrojtjes së të dhënave personale, për publikimin e deklaratave të interesave privatë”*** ka vijuar të trajtojë të gjitha kërkesat e individëve apo mediave, lidhur me publikimin e deklaratave të interesave privatë të subjekteve deklarues.

ILDKPKI duke i konsideruar qytetarët, median dhe shoqërinë civile si aleatë të saj në luftën kundër korrupsionit, në përmbushje edhe të masave të marra gjatë viti 2014 për heqjen e tarifës së publikimit të deklaratave prej 200 lekësh për deklaratë, që çdo kërkues duhet të paguante, duke lejuar publikimin e tyre me kërkesë, pa qenë nevoja për kryerjen paraprake të kontrollit aritmetik e logjik, gjatë periudhës 2015-2016 ka publikuar rreth **15.253** deklarata me kërkesë, **ndër të** **cilat 6.944, gjatë vitit 2015 dhe 8.309 gjatë vitit 2016**.

Në zbatimin e rekomadimit të Kuvendit, ILDKPKI është kujdesur që të përmbushë plotësisht detyrimin ligjor të publikimit të deklaratave të interesave privatë, brenda afatit 10 ditor, pavarësisht fluksit të kërkesave dhe procesit të përpunimit manual për redaktimin e të dhënave personale, duke rritur kështu transparencën institucionale.

Fakti që nuk kemi pasur kontestime apo ankesa nga palët e interesuara, tregon për një punë korrekte dhe serioze. Ndjekja e një politike të hapur institucionale dhe transparente është prioritet i punës tonë dhe angazhimit institucional.

***PARAQITJA GRAFIKE E DEKLARATAVE TË INTERESAVE PRIVATË TË PUBLIKUARA NDËR VITE***

# PERFORMANCA FINANCIARE

Inspektorati i Lartë i Deklarimit dhe Kontrollit të Pasurive dhe Konfliktit të Interesave, në realizimin e buxhetit të shtetit të vitit 2016 është mbështetur në nevojat më të domosdoshme institucionale, për zbatimin korrekt të detyrimeve që rrjedhin nga ligji nr. 9049, datë 10.4.2003 “*Për deklarimin dhe kontrollin e pasurive, të detyrimeve financiare të të zgjedhurve dhe të disa nëpunësve publikë*”, i ndryshuar, ligji nr. 9367, datë 7.4.2005 “*Për parandalimin e konfliktit të interesave në ushtrimin e funksioneve publike*”, i ndryshuar, ligji nr. 60/2016, datë 2.6.2016,*“Për sinjalizimin dhe mbrojtjen e sinjalizuesve*”, si dhe në plotësim të detyrave të përcaktuara në Rezolutën e Kuvendit të Republikës së Shqipërisë, duke paraqitur një realizim të shpenzimeve buxhetore për vitin 2016, si më poshtë vijon.

Inspektoratit të Lartë të Deklarimit dhe Kontrollit të Pasurive dhe Konfliktit të Interesave, në mbështetje të ligjit nr. 147/2015, datë 17.12.2015 *“Për Buxhetin e vitit 2016”,* Udhëzimit nr. 1, datë 15.1.2016 *“Për zbatimin e buxhetit të vitit 2016”* dhe Aktit Normativ nr. 1, datë 29.7.2016, Aktit Normativ nr. 2, datë 15.12.2016 *“Për disa ndryshime në ligjin nr.147/2015 “Për buxhetin e vitit 2016”*, iu akordua një fond buxhetor prej 129.125.120 lekë,i cili përbëhet nga:

Fondi i pagave 82.290.000 lekë (zëri 600),

Fondi i sigurimeve shoqërore: 11.110.000 lekë (zëri 601),

Fondi për shpenzime operative: 18.910.000 lekë (zëri 602),

Fondi për investime: 16.000.000 lekë (zëri 231),

Transferime korrente: 277.600 lekë (zëri 604),

Transferime për financime të tjera: 537.520 mijë lekë (zëri 606).

Nga fondi i përgjithshëm buxhetor, në zbatim të Udhëzimit nr. 1, datë 15.1.2016 “*Për zbatimin e buxhetit të vitit 2016*”, për periudhën e raportuar, Inspektorati i Lartë realizoi vlerën buxhetore prej 121.379.338,3 lekë ose 94%, të fondit të planifikuar, të rishikuar për vitin 2016.

ILDKPKI, referuar buxhetit të vitit 2016, ka zbatuar politikat e veta ekonomike, për një menaxhim sa më të mirë dhe me efektivitet të shpenzimeve buxhetore, duke planifikuar shpenzimet e kontraktuara si dhe shpenzimet e tjera, më të domosdoshme, në mbështetje të ligjit nr. 10296 datë 8.7.2010 “*Për Menaxhimin dhe Kontrollin Financiar*”.

Fondi i pagave dhe sigurimeve shoqërore e shëndetësore, u realizua në zbatim të strukturës organizative të miratuar. Gjatë këtij viti, numri mesatar i punonjësve u realizua deri në 63 punonjës, nga 70 punonjës të miratuar me Vendim të Kuvendit të Republikës së Shqipërisë nr. 48, datë 22.7.2016 “*Për disa shtesa dhe ndryshime në vendimin e Kuvendit nr. 55/2014 “Për miratimin e strukturës, organikës dhe kategorizimit të pozicioneve të punës të Inspektoratit të Lartë të Deklarimit dhe Kontrollit të Pasurive dhe Konfliktit të Interesave*”, të ndryshuar”.

Fondi i përgjithshëm i pagave dhe i sigurimeve shoqërore dhe shëndetësore, për këtë periudhë është realizuar për numrin faktik të punonjësve, 95.69% e fondit të planifikuar për vitin 2016 dhe për kontribute për sigurimet shoqërore dhe shëndetësore në 97.72%, e planifikimit për periudhën respektive.

ILDKPKI, gjatë kësaj periudhe ka kryer procedurat e rekrutimit për plotësimin e vendeve të reja të punës sipas kategorive përkatëse të miratuara, në zbatim të ligjit 152/2013 *“Për nëpunësin Civil”,* i ndryshuar dhe dispozitave ligjore në mbështetje të tij, si rezultat i ndryshimit në rritje me 10 punonjës, të numrit të përgjithshëm të punonjësve sipas vendimit të sipërcituar, me rritjen e kompetencave të ILDKPKI, për parandalimin dhe goditjen e korrupsionit në sektorin publik e privat si dhe mbrojtjen e individëve që sinjalizojnë veprimet korruptive në vendin e tyre të punës, në përputhje me ligjin nr. 60/2016, datë 2.6.2016 *“Për sinjalizimin dhe mbrojtjen e sinjalizuesve”*.

Për vitin 2016, në realizimin e shpenzimeve buxhetore, Inspektorati i Lartë është mbështetur në një shpërndarje sa më racionale të kërkesave në harmonizimin e nevojave të ILDKPKI, me burimet financiare në dispozicion, në funksion të përmirësimit tërësor të infrastrukturës institucionale, në funksion të rritjes së cilësisë së kontrollit të interesave privatë dhe me zbatimin e politikave buxhetore, përmes përdorimit ekonomik dhe eficient të burimeve financiare.

ILDKPKI, në mbështetje të burimeve financiare të vitit 2016, ka realizuar objektivat e parashikuar, në funksion të rritjes të cilësisë së kontrollit të interesave privatë dhe parandalimit të konfliktit të interesit, me qëllim realizimin e misionit të ILDKPKI, në përputhje me objektivat parësore të institucionit të tilla si:

* Drejtimi dhe përmirësimi i politikave dhe mekanizmave për kontrollin e vërtetësisë dhe saktësisë së pasurive, të parandalimit dhe shmangies së konfliktit të interesave të zyrtarëve që ushtrojnë funksione publike, si instrumente të rëndësishme për luftën kundër korrupsionit.
* Forcimi i mëtejshëm i teknikave të hetimit administrativ, jo vetëm në identifikimin e pasurive të fshehura apo të padeklaruara, por sidomos në kryerjen e një hetimi të plotë dhe të gjithanshëm të rasteve të konfliktit të interesave.
* Hetimi mbi pasuritë dhe burimin e të ardhurave të personave jozyrtarë, që kanë interesa të përbashkët me subjektin deklarues dhe forcimi i punës për zbulimin e rasteve të fshehjes apo deklarimit të rremë të zyrtarëve që abuzojnë me pushtetin.
* Parandalimi i rasteve të pasurimit në rrugë abuzive të zyrtarëve dhe të personave të lidhur me ta.
* Parandalimi i rasteve të konfliktit rast pas rasti apo të vazhdueshëm të interesave të zyrtarëve që ushtrojnë funksione publike.
* Penalizimi i rasteve të abuzimit nga zyrtarët me funksionet e tyre publike.
* Parandalimi dhe goditja e korrupsionit në sektorin publik e privat, nëpërmjet hetimit administrativ të sinjalizimit të brendshëm e të jashtëm dhe mbrojtjen e individëve që sinjalizojnë për veprime dhe praktika të dyshuara të korrupsionit, nga hakmarrja në përputhje me ligjin nr. 60/2016, datë 2.6.2016 *“Për sinjalizimin dhe mbrojtjen e sinjalizuesve”.*

Për të garantuar një menaxhim financiar dhe kontroll në përputhje me legjislacionin përkatës, me trasparencë, efektivitet, eficiencë dhe ekonomi, në Inspektoratin e Lartë të Deklarimit dhe Kontrollit të Pasurive dhe Konfliktit të Interesave, janë krijuar sisteme kontrolli të brendshme, të cilat janë gjithmonë në përmirësim, duke synuar përmbushjen optimale dhe realizimin e objektivave të përcaktuar.

Inspektorati i Lartë, në zbatim të dispozitave ligjore financiare në fuqi, gjatë vitit 2016, në realizimin e shpenzimeve operative, është mbështetur në kërkesa të cilat lidhen me:

* Realizimin e shpenzimeve të detyrueshme ndaj shtetit, si detyrimet për taksa e tatime, energji elektrike, ujë, shërbime postare, në funksion të një veprimtarie normale institucionale, të cilat për periudhën e raportuar janë realizuar në masën 100% të fondit të planifikuar vjetor.
* Realizimin e shpenzimeve për blerje materialesh e shërbimesh, sipas nevojave konkrete, për krijimin dhe përmirësimin e kushteve të punës në realizimin e një aktiviteti normal institucional.
* Forcimin e mekanizmave investigues për pasuritë e paluajtshme në terren dhe interesave privatë të zyrtarëve brenda dhe jashtë vendit.
* Rritjes së numrit të hetimeve administrative, të filluara kryesisht nga denoncimet e qytetarëve, shoqërisë civile, medias, biznesit etj..
* Forcimit të vazhdueshëm të bashkëpunimit të ILDKPKI, me organet e auditimit dhe strukturat e tjera përgjegjëse, për luftën kundër korrupsionit dhe krimit ekonomik.
* Zhvillimin e mëtejshëm të infrastrukturës teknologji-informacion.

Gjatë këtij viti, shpenzimet buxhetore të domosdoshme, të planifikuara dhe të miratuara krahas prokurimit me tender, janë realizuar dhe me blerje të vogël, sipas procedurës elektronike dhe janë lidhur kontrata në mbështetje të specifikimeve teknike të sanksionuara në marrëveshjet dypalëshe. Shpenzimet e domosdoshme, të planifikuara dhe të miratuara gjejnë realizim, sipas nevojave konkrete të institucionit.

Për vitin 2016, në realizimin e shpenzimeve buxhetore, Inspektorati i Lartë, është mbështetur në një shpërndarje sa më racionale të kërkesave në harmonizimin e nevojave të ILDKPKI, me burimet financiare në dispozicion, në funksion të përmirësimit tërësor të infrastrukturës institucionale, në funksion të rritjes së cilësisë së kontrollit të interesave privatë dhe me zbatimin e politikave buxhetore, përmes përdorimit ekonomik dhe eficient të burimeve financiare.

ILDKPKI do të vazhdojë të ndjekë një politikë menaxhuese efektive, të fondeve buxhetore të akorduara, në drejtim të shpenzimeve të miratuara vjetore duke mundësuar zbatimin efektiv të objektivave institucionalë, në funksion të një vendimmarrjeje transparente në kontrollin e deklarimit të pasurive, ligjshmërinë e burimeve të krijimit, detyrimeve financiare për të zgjedhurit, nëpunësit publikë, për familjarët dhe personat e lidhur me ta, nëpërmjet parandalimit të konfliktit të interesave të zyrtarit, në ushtrimin e funksioneve publike, si dhe arritjen e standarteve më të mira bashkëkohore.

# PËRMBLEDHJE E ARRITJEVE

Në vijimësi të punës dhe angazhimit të marrë, lidhur me rritjen e performancës institucionale, gjatë vitit të tretë të ushtrimit të mandatit si Inspektor i Përgjithshëm, më lejoni që në vija të përgjithshme të parashtroj arritjet me theks të veçantë në:

* Zbatimin me rigorozitet të skemës së kontrollit të plotë, për shkak funksioni të zyrtarëve të lartë, duke realizuar në mënyrë efektive **kontrolle të plota për 1.667 subjekte deklaruese, 42 hetimet administrative, për rrjedhojë duke rritur numrin e kontrolleve të ushtruara në një total prej 1.709 deklarata interesash privatë.**
* Ndëshkimin e të gjithë shkelësve të kuadrit ligjor, duke aplikuar **314 masa administrative ‘gjobë’** dhe depozituar **72 kallëzime** **penale** pranë organit të akuzës duke kërkuar në çdo rast dhe marrjen e masave disiplinore nga institucionet ku zyrtarët shkelës të ligjit, kryejnë funksionet publike.
* Marrjen e të gjitha masave ligjore dhe institucionale, lidhur me fillimin e zbatimit të ligjit nr. 60/2016, datë 2.6.2016 *“Për sinjalizimin dhe mbrojtjen e sinjalizuesve”.* Në këtë kuadër, u hartuan dhe miratuan brenda afateve ligjore, aktet nënligjore në kompetencë të Inspektorit të Përgjithshëm; koordinimin e punës në identifikimin e institucioneve publike me mbi 80 punonjës dhe ngritjen e njësive përgjegjëse pranë tyre, si dhe përmirësimin e mëtejshëm të kapaciteteve investiguese, që u shoqërua me **rritjen e numrit të përgjithshëm të inspektorëve, aktualisht në 28 inspektorë në detyrë.**
* Marrjen e të gjitha masave ligjore, në përmbushje të detyrimeve kushtetuese dhe ligjore për të hartuar dhe miratuar aktet nënligjore në ndihmë të procesit të plotësimit dhe dorëzimit të deklaratës së pasurisë në proces rivlerësimi, bashkëlidhur si shtojca 2 e ligjit nr. 84/2016, datë 30.8.2016; si dhe marrjen e të gjitha masave institucionale për të lehtësuar procesin e mbledhjes, administrimit dhe përpunimit të deklaratave të dorëzuara nga subjektet rivlerësuese.
* Hartimi dhe propozimi i disa shtesave dhe ndryshimeve në ligjet bazë të funksionimit të ILDKPKI; përkatësisht ligjit nr. 9049, datë 10.4.2003 *“Për deklarimin…”,* i ndryshuar, me fokus të veçantë zbatimin e reformës në drejtësi, e cila jo vetëm ndryshoi, por edhe krijoi institucione të reja kushtetuese, zyrtarët e të cilave përfshihen në kategorinë e subjekteve që mbartin detyrimin për deklarim të interesave privatë.
* Forcimin e bashkëpunimit me institucionet në fushën e antikorrupsionit, pasqyruar në nënshkrimin e 2memorandumeve të reja bashkëpunimi dhe fillimin e zbatimit të 2 projekteve të rëndësishme, në përmirësimin e kuadrit ligjor e institucional të financuar nga Bashkimi Europian dhe Këshilli i Europës; projektin e Binjakëzimit “*Mbështetje për hartimin, koordinimin dhe zbatimin e politikave kundër korrupsionit”* dhe “*Horizontal Facility*”.
* Ndjekjen e një politike të hapur me qytetarët, median dhe shoqërinë civile, ku të gjitha kërkesat e paraqitura për publikim të deklaratave të interesave privatë, janë trajtuar në përputhje me afatet ligjore, gjë që ka rezultuar në **publikimin e rreth 8.309 deklaratave të interesave privatë, gjatë vitit 2016.**

# PRIORITET PËR VITIN 2017

* Ruajtja dhe forcimi i pavarësisë dhe integritetit institucional, duke qenë kështu garant i paanshmërisë dhe objektivitetit të Inspektoratit të Lartë.
* Vendosmëri në luftën kundër korrupsionit, në rradhët e administratës publike në përgjithësi, por më veçanërisht në rradhët e zyrtarëve të lartë, gjyqtarë dhe prokurorë, dhe kjo për sa i përketkontrollit dhe identifikimit të rasteve të fshehjes së interesave privatë, si dhe parandalimin apo ndëshkimin e konfliktit të interesave, gjatë ushtrimit të funksioneve publike.
* Zbatimi i shtesave dhe ndryshimeve në ligjin nr. 9049, datë 10.4.2003 *“Për deklarimin…”,* i ndryshuar, lidhur me ndryshimin e një pjese të subjekteve deklaruese, si dhe zbatimi i skemës së re mbi shpeshtësinë e ushtrimit të kontrolleve për zyrtarët e lartë. Vijimi i procesit të hartimit të ndryshimeve dhe shtesave në ligjin nr. 9367, datë 7.4.2005 *“Për parandalimin e konfliktit të interesave...”*, i ndryshuar.
* Zbatimi dhe monitorimi i ligjit nr. 60/2016, datë 2.6.2016 *“Për sinjalizimin dhe mbrojtjen e sinjalizuesve”,* në drejtim të ngritjes dhe përditësimit të Regjistrit Kombëtar të Njësive Përgjegjëse, fillimin e koordinimit të procesit për ngritjen e njësive përgjegjëse në sektorin privat, trajnimin dhe forcimin e kapaciteve investiguese të rasteve të sinjalizimit dhe mbrojtjes së sinjalizuesve për inspektorët e Inspektoratit dhe personat përgjegjës pranë njësive përkatëse, si dhe realizimin, në bashkëpunim me partnerët ndërkombëtarë, të fushatës ndërgjegjësuese.
* Ndjekja e procesit të kontrollit të deklaratave të pasurive, për subjektet që shfaqën interes për të qenë pjesë e procesit të rivlerësimit, kandidatëve për organet e drejtësisë, si dhe përmbushja e detyrimeve kushtetuese e ligjore në hartimin dhe dërgimin e raporteve vlerësuese, institucioneve përkatëse të rivlerësimit apo emërimit.
* Forcimi i marrëdhënieve bashkëpunuese me partnerët ndërkombëtarë, në përmbushje të angazhimeve të marra në kuadër të projekteve të përbashkëta, të cilat synojnë përmirësimin e sistemit aktual për plotësimin, administrimin dhe kontrollin e formularëve të deklarimit, me qëllim rritjen e eficiencës dhe cilësisë së punës të Inspektoratit të Lartë, duke shkuar drejt deklarimit online.
* Vazhdimi i ndjekjes së një politike të hapur me qytetarët, median dhe shoqërinë civile. Forcimi i mëtejshëm i urave të bashkëpunimit me median investigative. Respektimi i mekanizmave informues ligjorë e publikë, duke respektuar ligjin për të drejtën e informimit dhe atë të mbrojtjes së të dhënave personale, për publikimin e deklaratave të interesave privatë.
1. [↑](#footnote-ref-1)